esošās situācijas izvērtējums

Tiesu administrācija

“Esošās situācijas izpēte un ieguvumu analīze E-pierādījumu risinājuma ieviešanai EK projekta “E-pierādījumu platformas izstrāde” ietvaros”

Dokumenta identifikācijas Nr. TA\_EEvidence\_sosas\_situacijas\_zinojums\_V2.0.docx

Versija 2.0.

2019. gada 19.decembris

Rīga

Šis dokuments ir projekta „ Esošās situācijas izpēte un ieguvumu analīze E-pierādījumu risinājuma ieviešanai EK projekta “E-pierādījumu platformas izstrāde” ietvaros” (turpmāk – Projekts) nodevums un izstrādāts 2019.gada 19.septembra Līguma Nr. 4.2-23/262-19 ietvaros.

Pieļaujama dokumentā iekļautās informācijas citēšana un izmantošana atvasinātu darbu veidošanai, iekļaujot atsauci uz šo dokumentu.

Izmaiņu lapa

| Versija | Datums | Apraksts | Autors |
| --- | --- | --- | --- |
| 1.0. | 16.12.2019. | Dokumenta sākotnējā versija | SIA “Corporate Consulting” |
| 2.0 | 19.12.2019 | Dokumenta aktualizētā versija, kurā iestrādāti Pasūtītāja komentāri | SIA “Corporate Consulting” |
|  |  |  |  |

Satura rādītājs

[1. Ievads 5](#_Toc27666132)

[1.1. Nolūks 5](#_Toc27666133)

[1.2. Darbības sfēra 5](#_Toc27666134)

[1.3. Lietotie termini un skaidrojumi 5](#_Toc27666135)

[1.4. Saistība ar citiem dokumentiem 6](#_Toc27666136)

[1.5. Pārskats 6](#_Toc27666137)

[2. Esošais tiesiskais regulējums 8](#_Toc27666138)

[2.1. Esošais tiesiskais regulējums Latvijā 8](#_Toc27666139)

[2.1.1. Normatīvais regulējums valstiskā līmenī 8](#_Toc27666140)

[2.1.2. Projekta iestāžu iekšējais normatīvais regulējums 11](#_Toc27666141)

[2.1.3. Uz IS ieviešanu attiecināmais nacionālais normatīvais regulējums 11](#_Toc27666142)

[2.2. Starptaustiskais tiesiskais regulējums 12](#_Toc27666143)

[2.2.1. Normatīvais regulējums ES līmenī 12](#_Toc27666144)

[2.2.2. Uz IS ieviešanu attiecināmais starptautiskais normatīvais regulējums 14](#_Toc27666145)

[3. Esošās prakses apraksts Latvijā un Eiropas savienības dalībvalstīs 16](#_Toc27666146)

[3.1. Esošā prakse Eiropas Savienības dalībvalstīs 16](#_Toc27666147)

[3.1.1. Austrijas pieredze 16](#_Toc27666148)

[3.1.2. Nīderlandes pieredze 16](#_Toc27666149)

[3.1.3. Igaunijas pieredze 17](#_Toc27666150)

[3.1.4. Somijas pieredze 18](#_Toc27666151)

[3.2. Esošā prakse Latvijā 19](#_Toc27666152)

[3.2.1. Esošā prakse un biznesa procesa apraksts Valsts policijā 19](#_Toc27666153)

[3.2.2. Esošā prakse un biznesa procesa apraksts Tiesās 20](#_Toc27666154)

[3.2.3. Esošā prakse un biznesa procesa apraksts Latvijas Republikas Prokuratūrā 21](#_Toc27666155)

[4. E-pierādījumu sistēmas funkcionalitāte biznesa procesu kontekstā 22](#_Toc27666156)

[4.1. e-CODEX 22](#_Toc27666157)

[4.2. ES Tiesu datu bāze 22](#_Toc27666158)

[4.3. Elektroniskā paraksta funkcionalitāte 23](#_Toc27666159)

[4.4. Lietotāju lomas, lietotāju pārvaldība un autorizācija 23](#_Toc27666160)

[5. Starptautiskās pieredzes un labās prakses apkopojums 24](#_Toc27666161)

[6. Rekomendācijas E-pierādījumu sistēmas ieviešanai latvijā 25](#_Toc27666162)

[7. priekšlikumi Normatīvo aktu izstrādei un grozījumiem 28](#_Toc27666163)

[8. Citi priekšlikumi (izrietoši no darba grupām) 29](#_Toc27666164)

# Ievads

## Nolūks

Dokumenta nolūks ir veikt esošās situācijas izpēti un analīzi, gan nacionālā līmenī attiecībā uz kriminālprocesā esošo pierādījumu apmaiņu, gan ES dalībvalstīs, veicot labās prakses apkopojumu. Esošās situācijas izpētes ietvaros ir arī jāizstrādā priekšlikumi nacionālo normatīvo aktu grozījumiem, ja tādi nepieciešami, pierādījumu elektroniskas aprites nodrošināšanai Latvijā ar citām ES dalībvalstīm. Izpētes un analīzes ietvaros izdarītajiem secinājumiem un priekšlikumiem jābūt īstenojamiem un ieviešamiem praksē, veicot E-pierādījumu platformas sistēmas uzstādīšanu, kā arī atbilstošiem EK rekomendācijām.

## Darbības sfēra

Esošās situācijas analīze ietver izpēti pierādījumu apmaiņai kriminālprocesā starp ES dalībvalstīm pirms pierādījumu elektroniskas apmaiņas sistēmas ieviešanas Latvijā, kā arī šādas pierādījumu apmaiņas prakses izpēti un analīzi citās ES dalībvalstīs – gan tādās kur jau ir ieviesta elektroniska pierādījumu apmaiņa, gan tādās, kur tā nav vēl īstenota. Izpētes ietvaros veikta gan normatīvā regulējuma analīze, gan līdzdalība nacionālo nozares ekspertu darba grupās, kā arī citu pieejamo informācijas avotu izmantošana.

## Lietotie termini un skaidrojumi

Tabula 1. Definīcijas un saīsinājumi

| Saīsinājums, termins | Skaidrojums |
| --- | --- |
| e-CODEX | Drošs datu apmaiņas kanāls, kas nodrošina savienojumu ar dalībvalstu E-pierādījumu platformām. |
| E-lieta | Saistītu projektu kopa izmeklēšanas un tiesvedības procesu pilnveidei, izmantojot mūsdienu IKT risinājumu piedāvātās iespējas  |
| E-pierādījumu platforma | Eiropas Komisijas nodrošināts standartizēts, decentralizēts tiešsaistes portāls, kas izmitināts dalībvalsts IT infrastruktūrā un nodrošina pierādījumu elektronisku apmaiņu starp ES dalībvalstīm saskaņā ar tiesību normām, kas reglamentē EIR un KSL apriti  |
| EK | Eiropas Komisija |
| ES | Eiropas Savienība |
| EIR | Eiropas izmeklēšanas rīkojums |
| IS | Informācijas sistēma |
| IT | Informācijas tehnoloģijas |
| KPL | Kriminālprocesa likums |
| KSL | Starptautiskās krimināltiesiskās sadarbības lūgums |

## Saistība ar citiem dokumentiem

Tabula 2. Saistītie dokumenti

|  |  |
| --- | --- |
| Nr.p.k. | Dokumenta nosaukums |
|  | Informatīvais ziņojums “Par pierādījumu elektroniskās apmaiņas sistēmas ieviešanu”, 2018. |
| 1.
 | Eiropas Savienības Padomes secinājumi par krimināljustīcijas uzlabošanu kibertelpā, 2016. |

## Pārskats

Dokuments sastāv no 8 nodaļām:

1. nodaļā “Ievads” ir aprakstīta ievadinformācija par dokumentu, tā nolūku, darbības sfēru un sniegti definīciju skaidrojumi un dokumenta nodaļu pārskats;
2. nodaļā “Esošais tiesiskais regulējums” sniegts pārskats par Latvijas un ES tiesību aktiem, kas noteic e-pierādījumu apmaiņas juridisko ietvaru;
3. nodaļā “Esošās prakses apraksts Latvijā un Eiropas savienības dalībvalstīs” aprakstīti būtiskākie aspekti, kas attiecas uz EIR un KSL aprites procesu organizēšanu Austrijā, Nīderlandē, Igaunijā, Somijā, kā arī Latvijas nacionālajās kompetentajās iestādēs – Valsts policijā, Prokuratūrā un tiesās;
4. nodaļā “E-pierādījumu sistēmas funkcionalitāte biznesa procesu kontekstā” ietverts galveno platformas funkcionālo un tehnisko elementu raksturojums, kā arī identificēti jautājumi, kuriem pievēršama uzmanība E-pierādījumu platformas ieviešanas gaitā;
5. nodaļā “Starptautiskās pieredzes un labās prakses apkopojums” sniegts pārskats par kopējo situāciju ES dalībvalstīs E-pierādījumu platformas ieviešanas kontekstā;
6. nodaļā “Rekomendācijas E-pierādījumu sistēmas ieviešanai Latvijā” ieteikumu veidā sniegti priekšlikumi turpmākajam darbam, kas gūti analīzes procesa rezultātā;
7. nodaļā “Priekšlikumi Normatīvo aktu izstrādei un grozījumiem” ieteikumu veidā sniegts vērtējums par nepieciešamajiem grozījumiem Latvijas tiesību aktos;
8. nodaļā “Citi priekšlikumi (izrietoši no nozares ekspertu darba grupām)” ieteikumu veidā ietverti nozares ekspertu darba grupas sanāksmēs izteiktie viedokļi.

# Esošais tiesiskais regulējums

## Esošais tiesiskais regulējums Latvijā

### Normatīvais regulējums valstiskā līmenī

#### Kriminālprocesa likums

Nacionālā tiesiskā regulējuma pamata ietvars E-pierādījumu apmaiņas platformas darbības procesiem ir noteikts Kriminālprocesa likuma C daļa "Starptautiskā sadarbība krimināltiesiskajā jomā"[[1]](#footnote-2).

EIR ir Eiropas Savienības dalībvalsts kompetentās iestādes lūgums par procesuālās darbības veikšanu pierādījumu iegūšanai citas Eiropas Savienības dalībvalsts teritorijā vai lūgums par to pierādījumu saņemšanu, kuri jau ir Eiropas Savienības dalībvalsts kompetento iestāžu rīcībā.

Saskaņā ar Kriminālprocesa likuma 875.2 pantu Latvijas kompetentās iestādes un izpildes iestādes **EIR** **izskatīšanai, pārbaudei, atzīšanai un izpildei** ir šādas:

* pirmstiesas procesā EIR *izskata* un *atzīst* Ģenerālprokuratūra, bet līdz kriminālvajāšanas uzsākšanai – arī Valsts policija;
* pēc lietas nodošanas tiesai EIR *izskata* un *pārbauda* Tieslietu ministrija, bet lēmumu par *atzīšanu* un *izpildi* pieņem tiesa;
* *izpildes* iestāde Latvijā ir jebkura izmeklēšanas iestāde, prokuratūras struktūrvienība vai tiesa, kurai Latvijas kompetentā iestāde uzdevusi izpildīt EIR.

Savukārt atbilstoši Kriminālprocesa likuma 81.1 nodaļā ietvertajam regulējumam par Latvijas kompetentajām iestādēm **EIR** **pieņemšanā un nodošanai izpildei**, izriet, ka Latvijas kompetentā iestāde:

* līdz kriminālvajāšanas uzsākšanai - Valsts policija, ja procesa virzītājs ir Valsts policijas izmeklētājs, vai Ģenerālprokuratūra, ja procesa virzītājs ir citas izmeklēšanas iestādes izmeklētājs;
* kriminālvajāšanas laikā līdz lietas nodošanai tiesai – EIR pieņem prokurors, savukārt kompetentā iestāde sagatavotā EIR nosūtīšanai ir Ģenerālprokuratūra;
* iztiesāšanas laikā – tiesa vai Tieslietu ministrija, ja tiesa nevar noskaidrot Eiropas Savienības dalībvalsts kompetento vai izpildes iestādi.

**KSL** apritē saskaņā ar Kriminālprocesa likuma 846. pantu Latvijas kompetentās iestādes ārvalsts lūguma (palīdzības ārvalstij procesuālo darbību veikšanā) **izskatīšanā un izlemšanā** ir:

* pirmstiesas procesa laikā – Ģenerālprokuratūra; bet līdz kriminālvajāšanas uzsākšanai kompetentā iestāde ārvalsts lūguma izskatīšanā arī Valsts policija.
* pēc lietas nodošanas tiesai - Tieslietu ministrija.

Savukārt **KSL** apritē saskaņā ar Kriminālprocesa likuma 876. pantu paredzēto lūgumu **izsniegšanas kārtību** ir noteikts, ka lūgumu ārvalstij par procesuālu darbību veikšanu iniciē procesa virzītājs, vēršoties kompetentajā iestādē ar rakstveida ierosinājumu. Faktiski šajā ziņā darbojas analoģisks mehānisms, kā attiecībā uz EIR.

Izmeklēšanas iestāžu uzskaitījums ietverts Kriminālprocesa likuma 386. pantā, paredzot, ka Latvijā izmeklēšanu savas kompetences ietvaros veic:

* Valsts policija;
* Drošības policija;
* Valsts ieņēmumu dienesta Iekšējās drošības pārvalde;
* Militārā policija;
* Ieslodzījuma vietu pārvalde;
* Korupcijas novēršanas un apkarošanas birojs;
* Valsts ieņēmumu dienesta nodokļu un muitas policija;
* Valsts robežsardze;
* tālbraucienos esošu jūras kuģu kapteiņi;
* ārvalsts teritorijā esošas Latvijas Nacionālo bruņoto spēku vienības komandieris;
* Iekšējās drošības birojs.

Kriminālprocesa likumā ietvertais normatīvais regulējums neparedz ierobežojumus attiecībā uz informācijas apmaiņas kanāliem vai nesējiem, ar kādiem valstu kompetentās iestādes īsteno starptautisko sadarbību krimināltiesību jomā. No tā var secināt, ka ir pieļaujama informācijas apmaiņa gan papīra veidā, izmantojot, piemēram, pasta pakalpojumus, gan elektroniski, iestāžu komunikācijā izmantojot informācijas tehnoloģiju risinājumus.

Kriminālprocesa likuma 678. pants attiecībā uz krimināltiesiskās sadarbības dokumenta formu noteic prasību pēc lūguma iesniegšanas rakstveidā. Atbilstoši Elektronisko dokumentu likuma 3. pantam prasība pēc dokumenta rakstveida formas attiecībā uz elektronisko dokumentu ir izpildīta, ja elektroniskajam dokumentam ir elektroniskais paraksts un elektroniskais dokuments atbilst citām normatīvajos aktos noteiktajām prasībām. Lai elektroniskais dokuments būtu uzskatāms par pašrocīgi parakstītu, tam jāpievieno drošs elektroniskais paraksts. Ja normatīvie akti paredz, ka dokumentam papildus citiem rekvizītiem nepieciešams arī zīmoga nospiedums, šī prasība attiecībā uz elektronisko dokumentu ir izpildīta, ja elektroniskajam dokumentam ir drošs elektroniskais paraksts un laika zīmogs. Laika zīmoga pievienošanas prasība ir aktuāla jebkurā elektronisko dokumentu apritē starp valsts un pašvaldību iestādēm vai starp šīm iestādēm un fiziskajām un juridiskajām personām, lai elektroniskais dokuments būtu uzskatāms par parakstītu.

#### Ministru kabineta 2008. gada 17. marta noteikumi Nr. 176 "Noteikumi par īpaša dokumenta formu un saturu krimināltiesiskajā sadarbībā ar Eiropas Savienības dalībvalstīm"

Šie noteikumi[[2]](#footnote-3) nosaka īpaša dokumenta formu un saturu krimināltiesiskajā sadarbībā ar Eiropas Savienības dalībvalstīm. Attiecībā uz KSL normatīvais regulējums neparedz noteiktas dokumentu formas izmantošanu un attiecīgi šādas veidlapas nav iekļautas šajos noteikumos. Noteiktas formas dokumentu izmantošanas prasība E-pierādījumu platformas kontekstā attiecināma vienīgi uz informācijas aprites organizēšanu attiecībā uz Eiropas izmeklēšanas rīkojuma procedūru. Attiecīgi, noteikumi apstiprina formas, kādas tās ir paredzētas Direktīvā 2014/41/ES[[3]](#footnote-4) un analoģiskā veidā būs iestrādātas arī E-pierādījumu platformā, proti:

* procesuālās darbības veikšanai pierādījumu iegūšanai – Eiropas izmeklēšanas rīkojums (17.03.2008. MK noteikumu Nr.176 13. pielikums);
* paziņošanai par Eiropas izmeklēšanas rīkojuma saņemšanu – Eiropas izmeklēšanas rīkojuma saņemšanas apstiprinājums (17.03.2008. MK noteikumu Nr.176 14. pielikums);
* paziņošanai par sakaru pārtveršanu, ko veiks, veic vai kas tiks veikta Eiropas Savienības dalībvalsts teritorijā bez tās tehniskās palīdzības, – paziņojuma veidlapa (17.03.2008. MK noteikumu Nr.176 15. pielikums).

#### Ministru kabineta 2013. gada 8. oktobra noteikumi Nr. 1045 "Starptautiskās krimināltiesiskās sadarbības lūgumu informācijas sistēmas noteikumi"

Atbilstoši Kriminālprocesa likuma 673.panta trešajai daļai  ziņas par starptautiskās krimināltiesiskās sadarbības lūgumu saņemšanu, nosūtīšanu, izpildes gaitu un personām, kuras skar starptautiskās krimināltiesiskās sadarbības lūgums, reģistrē informācijas sistēmā. Starptautiskās krimināltiesiskās sadarbības lūgumu informācijas sistēmas izveides mērķis ir nodrošināt pārvaldes uzdevumu starptautiskās krimināltiesiskās sadarbības jomā efektīvāku veikšanu. Sistēma ir veidota kā vienots reģistrs, kurā uzkrāj informāciju un veido statistiku par lūgumu saņemšanas, nosūtīšanas, izpildes gaitu un ziņas par personām, kuras skar starptautiskās krimināltiesiskās sadarbības lūgums. Šajos Ministru kabineta noteikumos[[4]](#footnote-5) noteikta informācijas sistēmas uzturēšanas un izmantošanas kārtība, tajā iekļaujamo ziņu apjoms, ziņu iekļaušanas, izmantošanas un dzēšanas kārtība, ziņu glabāšanas termiņi, kā arī institūcijas, kurām piešķirama piekļuve informācijas sistēmā iekļautajām ziņām, un šīm institūcijām pieejamo ziņu apjoms.

Dotie noteikumi neparedz statistikas informācijas uzkrāšanu par EIR tiesiskajā ietvarā notikušo informācijas apmaiņu starp dalībvalstu kompetentajām iestādēm.

Sistēmas lietotāji ir Tieslietu ministrijas, Ģenerālprokuratūras un Valsts policijas institūciju kompetentās amatpersonas.

### Projekta iestāžu iekšējais normatīvais regulējums

Atsaucoties uz KSL un EIR apritē iesaistīto iestāžu sniegto informāciju, tām nav atsevišķa iekšējā tiesiskā regulējuma, kas būtu attiecināms uz E-pierādījumu platformas ietvaros veicamajiem darbības procesiem. Kompetento iestāžu darbība šajā kontekstā ir reglamentēta ārējos normatīvajos aktos.

### Uz IS ieviešanu attiecināmais nacionālais normatīvais regulējums

E-pierādījumu platformas ieviešanu Ministru kabinets atbalstīja, apstiprinot 2018. gada 13. novembra Informatīvo ziņojumu “Par pierādījumu elektroniskās apmaiņas sistēmas ieviešanu”. Attiecīgajā protokollēmumā (Nr.52; 50.§)[[5]](#footnote-6) ir noteikta Tiesu administrācijas atbildība par E-pierādījumu apmaiņas platformas tehnisko ieviešanu un ar sistēmas tehnisko ieviešanu saistītās infrastruktūras uzturēšanu, vienlaikus atbalstot, ka E-pierādījumu apmaiņas platforma tiks izveidota un izvietota Tieslietu ministrijas informācijas tehnoloģiju resora infrastruktūrā. Savukārt jautājums par sistēmas pārzini būtu risināms nozares ekspertu darba grupā un nosakāms normatīvajā aktā par E-pierādījumu platformas izveidošanu.

**Valsts informācijas sistēmu likumā[[6]](#footnote-7)** ietvertā termina ‘valsts informācijas sistēma’ definīcija paredz, ka valsts informācijas sistēma ir strukturizēts informācijas tehnoloģiju un datu bāzu kopums, kuru lietojot tiek nodrošināta valsts funkciju izpildei nepieciešamās informācijas ierosināšana, radīšana, apkopošana, uzkrāšana, apstrādāšana, izmantošana un iznīcināšana. Valsts informācijas sistēmu izveido, pamatojoties uz normatīvajiem aktiem, kuros norādīti vismaz:

* valsts informācijas sistēmas pārzinis;
* valsts informācijas sistēmā iekļaujamā informācija;
* valsts informācijas sistēmas pārzinim noteiktās funkcijas, uzdevumi un mērķi, kuru izpildei nepieciešamās informācijas apriti nodrošina, izveidojot valsts informācijas sistēmu;
* kārtība, kādā nodod informāciju iekļaušanai valsts informācijas sistēmā;
* nosacījumi piekļuves nodrošināšanai valsts informācijas sistēmā iekļautajai informācijai.

Jāņem vērā, ka valsts informācijas sistēmas tiek uzturētas gadskārtējā valsts budžeta līdzekļu ietvaros, kur to uzturēšanai nepieciešamos līdzekļus plāno un pieprasa valsts informācijas sistēmas pārzinis.

Kaut arī E-pierādījumu platformas izmantošana ir saistīta ar valsts funkcijas īstenošanu, tomēr pēc sava pielietojuma un izveides mērķa tā ir vērsta uz droša elektroniskas informācijas aprites kanāla izveidošanu starp dalībvalstu kompetentajām iestādēm, faktiski aizstājot līdz šim izmantoto pasta kanālu vai e-pasta vēstuļu apmaiņu. Līdz ar to E-pierādījumu platforma būtībā ir informācijas pārsūtīšanas tehniskais risinājums, kurā iestāžu darbības procesu funkcija netiek organizēta ar mērķi radīt vai uzkrāt datus reģistra ietvarā, uz ko ir vērsts valsts informāciju sistēmu tiesiskais regulējums. Papildus jāatzīmē, ka E-pierādījumu platformas tehniskais risinājums (programmatūra) ir izstrādāta Eiropas Savienības ietvarā un nodota dalībvalstīm izmitināšanai to tehniskajā IT infrastruktūrā kā standartizēts programmisks risinājums. Ņemot vērā minēto, ir ierobežotas iespējas pašrocīgi kontrolēt, ietekmēt un attīstīt E-pierādījumu platformas funkcionalitāti kā to paredz Valsts informāciju sistēmu likums.

## Starptaustiskais tiesiskais regulējums

### Normatīvais regulējums ES līmenī

Starptautisko krimināltiesisko sadarbību E-pierādījumu apmaiņas platformas kontekstā noteic šāds normatīvais regulējums:

#### Eiropas Parlamenta un Padomes 2014. gada 3. aprīļa direktīva 2014/41/ES par Eiropas izmeklēšanas rīkojumu krimināllietās

Tā aptver visa veida pierādījumu, to skaitā arī elektronisku, iegūšanu un nosūtīšanu ES teritorijā. Šī direktīva ir tiesiskais pamats E-pierādījum platformas risinājumiem, kas ar standartizētu formu palīdzību nodrošinās efektīvāku EIR izpildi ES. EIR ir tiesas lēmums, ko vienā ES dalībvalstī ir pieņēmusi vai apstiprinājusi tiesu iestāde ar nolūku citā ES dalībvalstī panākt izmeklēšanas darbību veikšanu, lai vāktu pierādījumus krimināllietā. Eiropas izmeklēšanas rīkojuma koncepta pamatā ir savstarpēja atzīšana, un tas nozīmē, ka izpildiestādei ir pienākums atzīt un nodrošināt citas valsts pieprasījuma izpildi. Izpilde ir jāveic tieši tāpat un atbilstīgi tādiem pašiem nosacījumiem kā tad, ja attiecīgo izmeklēšanas pasākumu būtu prasījusi kāda izpildvalsts iestāde. Eiropas izmeklēšanas rīkojumu var izdot arī ar mērķi iegūt jau esošus pierādījumus. Direktīva izveido vienotu un visaptverošu ietvaru pierādījumu iegūšanai. Izmeklēšanas darbības ietvertu, piemēram, liecinieku nopratināšanu, telefonsarunu noklausīšanos, slepenu izmeklēšanu un informāciju par banku operācijām.

Izdevējiestādes var izmantot EIR tikai tad, ja izmeklēšanas darbība ir:

* nepieciešama;
* samērīga;
* pieļaujama līdzīga veida vietējās lietās.

EIR izdod, izmantojot standarta veidlapu, un to tulko izpildes ES dalībvalsts oficiālajā valodā vai jebkurā citā valodā, ko izpildes ES dalībvalsts ir norādījusi.

Saskaņā ar direktīvu izpildītājai ES valstij izmeklēšanas darbības jāveic tikpat savlaicīgi un ar tādu pašu prioritāti kā līdzīga veida vietējās lietās. Direktīvā ir noteikti termiņi (ne vairāk kā 30 (trīsdesmit) dienas lēmumam par pieprasījuma atzīšanu un izpildi un 90 (deviņdesmit) dienas pieprasījuma efektīvai izpildei pēc iepriekšminētā lēmuma pieņemšanas).

Direktīva par Eiropas izmeklēšanas rīkojumu krimināllietās tika pieņemta 2014. gada 3. aprīlī, un ES dalībvalstīm direktīva bija jātransponē valsts tiesību sistēmā līdz 2017. gada 22. maijam. Dānijai un Īrijai šis instruments nav saistošs.

#### 2000. gada 29. maija Eiropas Savienības Konvencija par Eiropas Savienības dalībvalstu savstarpēju palīdzību krimināllietās, ko padome pieņēmusi saskaņā ar Līguma par Eiropas Savienību 34. pantu

Konvencijas[[7]](#footnote-8) galvenais mērķis ir uzlabot tiesu iestāžu sadarbību, attīstot un modernizējot spēkā esošos noteikumus, kas reglamentē savstarpējo palīdzību. Konvencija jo īpaši papildina noteikumus un atvieglo ES dalībvalstīm šādu instrumentu piemērošanu:

* Eiropas Padomes 1959. gada 20. aprīļa Eiropas Konvencija par savstarpējo palīdzību krimināllietās un tās 1978. gada 17. marta papildu protokols;
* 1990. gada 19. jūnija Konvencijas, ar ko īsteno Šengenas nolīgumu, noteikumi par savstarpēju palīdzību krimināllietās.

Ja vien izpildītājai iestādei nav pamata atteikt pieprasījumu, tas būtu jāizpilda iespējami ātri - un, ja iespējams, līdz termiņam, ko noteikusi iestāde, kas iesniedz pieprasījumu.

Līdz 2017. gada 22. maijam konvencija bija galvenais rīks pierādījumu iegūšanai ES. No minētās dienas ar Direktīvu par Eiropas izmeklēšanas rīkojumu aizstāja attiecīgos konvencijas un protokola noteikumus attiecībā uz tām ES dalībvalstīm, kurām šī direktīva ir saistoša. Konvencija un protokols vēl aizvien ir īpaši nozīmīgi minētajām valstīm gadījumos, kad konkrēti noteikumi (piemēram, noteikumi par kopējām izmeklēšanas grupām) ar direktīvu nav aizstāti, kā arī tām ES dalībvalstīm, kurām Direktīva 2014/41/ES nav saistoša.

E-pierādīju platformā tiks iekļauts arī starptautiskās krimināltiesiskās sadarbības lūgumu (turpmāk – KSL) aprites atbalsta nodrošinājums starp ES dalībvalstīm.

### Uz IS ieviešanu attiecināmais starptautiskais normatīvais regulējums

Šobrīd vienīgais ES līmeņa dokuments, kas atsaucas uz E-pierādījumu platformas ieviešanu, ir **2016. gada 9. jūnijā Eiropas Savienības Padomē pieņemtie secinājumi par krimināljustīcijas uzlabošanu kibertelpā[[8]](#footnote-9)**. ES Padomes secinājumu 6. punktā EK ir aicināta izstrādāt "drošu tiešsaistes portālu elektroniskiem pieprasījumiem un atbildēm par e-pierādījumiem un atbilstošajām procedūrām, tostarp ar iespēju šādiem pieprasījumiem izmantot automatizētu tulkošanu, kā arī to izsekošanai un identificēšanai". Atsaucoties uz to EK sadarbībā ar ES dalībvalstīm ir sagatavojusi E-pierādījumu platformas tehniskās prasības, veic informācijas sistēmas izstrādi, lai 2020. gada beigās uzsāktu tās ieviešanu un izmantošanu dalībvalstīs.

Cita normatīvā regulējuma, kas būtu vērsts uz tiesiskā pamata izveidi sagatavotajai E-pierādījumu platformai, saskaņā ar EK pārstāvju sniegto informāciju, šobrīd nav un tādu izstrādāt ES līmenī nav arī plānots. Līdz ar to, ja šāds tiesiskais ietvars attiecībā uz tehnisko infrastruktūru, ar kuras starpniecību dalībvalstis īsteno informācijas apmaiņu elektroniskā veidā, lai nodrošinātu EIR un KSL informācijas apriti, ir nepieciešams, tas jāievieš nacionālā tiesiskā regulējuma līmenī.

Jānorāda, ka Direktīvā 2014/41/ES ietvertais tiesiskais regulējums ir neitrāls attiecībā uz EIR pārsūtīšanai izmantotajiem informācijas kanāliem. Proti, Direktīvas 7. panta pirmais apakšpunkts paredz, ka “Saskaņā ar 5. pantu aizpildītu EIR izdevējiestāde nosūta izpildiestādei ar jebkādiem līdzekļiem, kas ļauj iegūt rakstisku apliecinājumu, apstākļos, kas ļauj izpildvalstij noteikt tā autentiskumu.” Savukārt tālāk tā paša panta septītais apakšpunkts noteic, ka “Visas grūtības, kas saistītas ar jebkādu EIR izpildei vajadzīgu dokumentu nosūtīšanu vai autentiskumu, risina tiešā saziņā starp iesaistīto izdevējiestādi un izpildiestādi vai, ja vajadzīgs, iesaistot dalībvalstu centrālās iestādes.” Attiecīgi Direktīvas 9. pantā ietvertajos noteikumos par EIR atzīšanu un izpildi paredzēts, ka “Izpildiestāde atzīst saskaņā ar šīs direktīvas noteikumiem nosūtītu EIR, neprasot nekādas papildu formalitātes, un nodrošina tā izpildi tieši tāpat un atbilstīgi tādiem pašiem nosacījumiem kā tad, ja attiecīgo izmeklēšanas pasākumu būtu prasījusi kāda izpildvalsts iestāde, ja vien minētā iestāde nepieņem lēmumu atsaukties uz kādu no šajā direktīvā paredzētajiem EIR neatzīšanas vai nepildīšanas pamatiem vai uz kādu no šajā direktīvā paredzētajiem izpildes atlikšanas pamatiem.” Direktīvas 11. pants, kurā uzskaitīti visi EIR neatzīšanas un neizpildes pamati, neviena no atteikuma pamatiem neparedz atsauci uz EIR nosūtīšanas vai saņemšanas formu.

Līdz ar to var secināt, ka esošais tiesiskais regulējums tam, lai nebūtu juridisku šķēršļu saņemtā EIR atzīšanā un izpildē, neskarot nosūtīšanas formu vai līdzekļus, pieprasa vienīgi nodrošināt iespēju dalībvalsts izpildiestādei pārliecināties par saņemtās informācijas autentiskumu.

Atbilstoši **Eiropas Parlamenta un Padomes Regulai (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK[[9]](#footnote-10)**, elektroniskajā vidē iespēju pārliecināties par informācijas autentiskumu nodrošina droša (kvalificēta) elektroniskā paraksta izmantošana, kur, veicot e-parakstīšanas funkciju, līdzīgi kā veicot parakstīšanu papīra dokumentam, dokumentā tiek iekļauta informācija par parakstītāja identitāti.

Elektroniskajiem dokumentiem pievienotais e-paraksts nodrošina, ka:

* e-dokuments pēc tā parakstīšanas nav mainīts un tas ir autentisks. Pēc dokumenta e-parakstīšanas tā saturs ir fiksēts un to vairs tehniski nav iespējams rediģēt, savukārt papīra dokumentā esošs paraksts nenodrošina aizsardzību pret iespējamām manipulācijām ar tā saturu;
* var paļauties, ka persona, kas dokumentu parakstījusi, ir tā pati, kurai šis paraksts pieder. Dokumenta parakstīšanu iespējams veikt tikai tad, ja personas rīcībā ir PIN kods, kas ir zināms tikai e-paraksta īpašniekam (papīra dokumentā parakstīšanas fakts netiek aizsargāts no neatļautas izmantošanas);
* ir iespējams objektīvi fiksēt reālo e-dokumenta parakstīšanas brīdi - pievienojot dokumentam laika zīmogu, e-dokumentam tiek pievienoti neatkarīgas trešās puses fiksēti dati par parakstīšanas laiku. Arī laika zīmoga informācija tiek neatgriezeniski fiksēta, t.i., to nav iespējams koriģēt vai mainīt (savukārt papīra dokumentā nav iespējams viennozīmīgi pārliecināties par reālo dokumenta parakstīšanas brīdi).

Regulā Nr. 910/2014 ietvertie principi ir atbilstoši Latvijas nacionālajam tiesiskajam regulējumam elektronisko dokumentu jomā, kas ietverts Elektronisko dokumentu likumā[[10]](#footnote-11), vienlaikus tajā paredzot arī ārvalstī izsniegta kvalificēta sertifikāta atzīšanas principu, proti, tam piemīt šajā likumā noteiktais juridiskais statuss un tiesiskās sekas, ja sertifikāta statusu un ar sertifikātu saistītos elektroniskā paraksta pārbaudes datus var pārbaudīt, atrodoties Latvijā, un kvalificēto sertifikātu izsniedzis ES dalībvalstī reģistrēts sertifikācijas pakalpojumu sniedzējs vai to garantē ES dalībvalstī reģistrēts sertifikācijas pakalpojumu sniedzējs.

# Esošās prakses apraksts Latvijā un Eiropas savienības dalībvalstīs

## Esošā prakse Eiropas Savienības dalībvalstīs

### Austrijas pieredze

Austrijā EIR regulējums, kas paredzēts Direktīvā 2014/41/ES, ir pārņemts normatīvajā aktā par Tiesisko sadarbību krimināllietās ar citām ES dalībvalstīm[[11]](#footnote-12) un ir spēkā no 2018. gada 1. jūlija.

Kompetentās iestādes attiecībā par EIR atzīšanu un izpildi ir Prokuratūras iestādes. Tomēr, ja EIR attiecas uz kriminālprocesu iztiesāšanas stadijā, kur jau ir uzrādīta apsūdzība, tad kompetenta ir attiecīgā zemju tiesa vai iecirkņa tiesa, kurā notiek krimināllietas iztiesāšana.

Austrijā atbalstītā EIR valoda ir vācu, kā arī cita attiecīgās valsts valoda, ja nosūtītāja valsts norādījusi vācu valodu kā savu atbalstīto valodu.

Elektroniskais paraksts Austrijā kriminālprocesā tiek plaši izmantots informācijas apmaiņā ar nacionālajām iestādēm.

Austrija ir EXEC projekta vadītāja un ir uzkrājusi ievērojamu tehnisko pieredzi e-CODEX risinājumu ieviešanā. Tāpat arī Austrijā jau šobrīd demonstrācijas režīmā darbojas E-pierādījumu platformas prototipa versija 0.1.

Attiecībā uz E-Pierādījumu platformas nacionālās ieviešanas stratēģiju, Austrija ir izvelējusies pilotprojekta pieeju, proti, sākotnēji sistēmas darbības procesus adaptēt vienā izraudzītajā iestādē un tad, novērtējot rezultātus, sistēmas lietotāju loku paplašināt. Izraudzītā iestāde pilotprojektam – Vīnes Prokuratūras iestāde.

Nākotnē Austrija iecerējusi integrēt E-pierādījumu platformu savā tiesvedības informācijas sistēmā.

### Nīderlandes pieredze

Nīderlandē EIR regulējums ir pārņemts normatīvajos aktos, lai īstenotu Eiropas Parlamenta un Padomes 2014. gada 3. aprīļa Direktīvā 2014/41/ES par Eiropas izmeklēšanas rīkojumu krimināllietās (Eiropas izmeklēšanas rīkojuma direktīvas ieviešana)noteikto.[[12]](#footnote-13) Šis regulējums ir spēkā kopš 2017. gada 17. jūnija un paredz grozījumu izdarīšanu kriminālprocesa kodeksā, ko diktē 2 dokumenti:

* 2017. gada 31. maija likums, ar kuru groza Kriminālprocesa kodeksu;
* 2017. gada 14. jūnija lēmums par 2017. gada 31. maija likuma spēkā stāšanās laiku, ar kuru groza Kriminālprocesa kodeksu.

Nīderlandē kā kompetentās iestādes EIR atzīšanai un izpildei ir Starptautiskās tiesiskās palīdzības centri atbilstoši to reģionālajai kompetencei – tajos tiek nodrošināts atbalsts prokuroriem starptautiskās krimināltiesiskās sadarbības jomā.

Nīderlandē atbalstītā EIR valoda ir holandiešu un angļu.

Kopš 2016. gada 1. decembra ir likumīgi izmantot elektronisko parakstu kriminālprocesā. Līdz ar to ir juridiski iespējams veidot digitālu lietu visa tiesvedības procesa ietvarā – sākot ar policiju, caur prokuratūru, līdz tiesai un advokātiem. Elektroniskajam parakstam ir tāda pati juridiskā nozīme, kā parakstam ‘ar roku’. Pakāpeniski notiek papīra dokumentu arhīva digitalizācija un tiesvedības procesā tiek izmantota dokumenta digitālā kopija – elektroniskais paraksts nodrošina, ka tiesā šim dokumenta atvasinājumam var uzticēties. Digitalizēts papīra dokuments tiek juridiski uzskatīts kā oriģināls dokuments, līdz ar to fiziskā versija var tikt arī dzēsta. Nākotnē tas nodrošināt digitalizētu arhīvu.

Nīderlande, Beļģija un Vācija sadarbojas e-CODEX pilotprojekta ietvarā par tiesisko palīdzību kriminālprocesā (“Mutual Legal Assistance in Criminal Matters”). Šī projekta ietvaros tiesiskās palīdzības lūgumu apmaiņa tiek nodrošināta elektroniski starp Nīderlandi un Vācijas Ziemeļreina-Vestfālene federālo zemi. Šajā projektā netiek izmantots elektroniskais paraksts – EIO forma, kas satur pašrocīgi atveidotu ‘zilās tintes’ parakstu, tiek ieskanēta un augšupielādēta sistēmā.

### Igaunijas pieredze

Igaunijā EIR regulējums, kas paredzēts Direktīvā 2014/41/ES ir pārņemts Kriminālprocesa kodeksā kopš 2017. gada 6. jūnija (*Kriminaalmenetluse seadustik*, tulkojumā no igauņu valodas “Kriminālprocesa kodekss”).

Elektroniska informācijas apmaiņa kriminālprocesa ietvaros Igaunijā ir ierasta prakse – tikpat kā visu dokumentu aprite starp iesaistītajiem dalībniekiem tiek organizēta elektroniski, arī iepazīšanās ar krimināllietas materiāliem advokātiem tiek organizēta elektroniski. Kriminālprocesā tiek plaši pielietots arī elektroniskais paraksts, kas ļāvis procesus padarīt efektīvākus un informācijas apriti starp iesaistītajām pusēm – ātrāku.

Igaunijā atbalstītā EIR valoda ir igauņu un angļu.

EIR izdot var prokurors vai tiesa, EIR kompetentā iestāde saņemšanai ir Igaunijas Ģenerālprokuratūra.

Igaunijas pieredze liecina, ka EIR apritē vairums DV dod priekšroku papīra formāta dokumentu lietošanai un konvencionālā pasta pakalpojuma izmantošanai informācijas aprites organizēšanā, nevis dokumentu apritē izmanto elektronisko parakstu. Vienīgi steidzamos gadījumos elektroniski pieprasījumi tiek pieņemti, bet parasti tiek uzturēta arī prasība pieprasījuma oriģinālu sūtīt papīra formātā, izmantojot pasta pakalpojumus. Tomēr KSL aprite starp Igauniju un Somiju tiek organizēta elektroniski un papīra dokumenti netiek izmantoti – šī iemesla dēļ informācijas apmaiņa ir ļoti ātra.

Attiecībā uz E-pierādījumu platformas ieviešanu, Igaunija ir iecerējusi jau sākotnēji šo datu apmaiņas risinājumu integrēt Igaunijas Prokuratūras informācijas sistēmā. Paredzētais projekta īstenošanas termiņš – 2021. gada 1. oktobris. Galvenās aktivitātes – sākotnējā darbības procesu analīze, detalizēta tehniskā analīze, sistēmas izstrāde un gala testēšana.

### Somijas pieredze

Somijā EIR regulējums, kas paredzēts Direktīvā 2014/41/ES, ir pārņemts kriminālprocesu reglamentējošos tiesību aktos un ir spēkā kopš 2017. gada 3. jūnija.[[13]](#footnote-14)

Kaut arī atsevišķas Policijas struktūras izmanto elektronisko parakstu vismaz administratīvu jautājumu risināšanai, tomēr Prokuratūras iestādēs e-paraksts netiek plaši pielietots. Kriminālprocesa kontekstā un jo īpaši ES tiesību instrumentos (EIR, nākotnē arī regula par iesaldēšanas rīkojumu), kur procesa ietvaros nepieciešams tiesībsargājošo iestāžu apstiprinājums bieži vien visai steidzami, termiņu kavējumus būtu iespējams novērst ar elektronisko parakstu. Elektronisko parakstu izmantošanu plānots izmantot jaunajā krimināllietu informācijas sistēmā (AIPA), kas šobrīd tiek izstrādāta.

Izmeklēšanas iestādes kā, piemēram, policija, muita, robežsardze izmanto elektroniskas informācijas apmaiņas sistēmas (EC3, Siena). Elektroniskie rīki kriminālprocesā ir ļoti nepieciešami. Krimināllietas no policijas uz prokuratūru tiek piegādātas galvenokārt papīra formātā. Dažkārt protokols tiek piegādāts elektroniski, bet ne vienmēr. Apsūdzības materiāli no prokuratūras uz tiesu tiek nogādāts elektroniski, protokols vai nu papīra formātā vai elektroniski CD matricā. Jaunā krimināllietu sistēma (AIPA) ir bijusi izstrādes stadijā – tajā visi krimināllietas materiāli tiktu sūtīti no policijas uz prokuratūru un vēlāk uz tiesu un apsūdzētā advokātiem elektroniskā formātā.

Somijā atbalstītā EIR valoda ir somu, zviedru un angļu.

EIR izdot var izmeklējošā iestādes izmeklētājs (policija, muita, robežsardze) vai prokurors vai tiesa. Policija izdod vairumu EIR. Kompetentās iestādes EIR pieņemšanai (atzīšanai) ir tās pašas, kas ir kompetentas to izdot.

Somijas E-pierādījumu platformas ieviešanas projekts EK dotā references risinājuma izmantošanu un ieviešanu visai ambiciozos termiņos - e‐CODEX tehniskās platformas ieviešanu paredzēts pabeigt līdz 2019.gada oktobrim, E-pierādījumu platformas risinājumu uzstādīt līdz 2019. gada decembrim, savukārt iecerēts, ka ziņojumu apmaiņa platformas ietvaros darbosies jau pēc 2020. gada janvāra.

## Esošā prakse Latvijā

Starptautiskās krimināltiesiskās sadarbības procesā ir iesaistīti visi procesa virzītāji. Procesa virzītājs ir amatpersona vai tiesa, kas konkrētajā brīdī vada kriminālprocesu. Procesa virzītāji ir:

* izmeklētājs vai izņēmuma gadījumā prokurors – izmeklēšanā;
* prokurors – kriminālvajāšanā;
* tiesnesis, kurš vada iztiesāšanu – sagatavojot lietu iztiesāšanai, kā arī no brīža, kad pasludināts nolēmums, ar kuru pabeigta tiesvedība attiecīgās instances tiesā, līdz lietas nodošanai nākamajai tiesu instancei vai nolēmuma izpildei;
* tiesas sastāvs – iztiesāšanas laikā;
* tiesnesis – pēc tiesas nolēmuma spēkā stāšanās.

### Esošā prakse un biznesa procesa apraksts Valsts policijā

Izmeklētājs vai izņēmuma gadījumos prokurors ir procesa virzītājs izmeklēšanā līdz kriminālvajāšanas uzsākšanai. Attiecīgi EIR pieņemšanas process minētajā kriminālprocesa stadijā sastāv no šādiem secīgiem etapiem:

1. **Sagatavošana** - konstatējot nepieciešamību veikt procesuālo darbību citas ES dalībvalsts teritorijā un izvērtējot tās nepieciešamību un samērīgumu attiecībā uz izmeklējamo noziedzīgo nodarījumu, procesa virzītājs sagatavo EIR, aizpildot īpašas formas dokumentu. Pirms EIR sagatavošanas procesa virzītājs veic visas darbības, kas būtu nepieciešamas, ja procesuālā darbība tiktu veikta Latvijā. Sagatavoto EIR procesa virzītājs kopā ar krimināllietas materiāliem nosūta uzraugošajam prokuroram apstiprināšanai.
2. **Pārbaude, izvērtēšana, apstiprināšana -** uzraugošais prokurors 5 (piecu) darbdienu laikā no EIR saņemšanas dienas pārbauda ES dalībvalstij lūgtās procesuālās darbības atbilstību KPL prasībām un izvērtē tās nepieciešamību un samērīgumu attiecībā uz izmeklējamo noziedzīgo nodarījumu.
3. **Iesniegšana kompetentajā iestādē** - uzraugošā prokurora apstiprināto EIR procesa virzītājs nosūta Latvijas kompetentajai iestādei:
* Valsts policijai – ja procesa virzītājs ir Valsts policijas izmeklētājs; vai
* Ģenerālprokuratūrai – ja procesa virzītājs ir citas izmeklēšanas iestādes izmeklētājs.
1. **Nosūtīšana ārvalstij** - Latvijas kompetentā iestāde saņemto Eiropas izmeklēšanas rīkojumu nosūta attiecīgās ES dalībvalsts kompetentajai iestādei.

Procesa virzītājam jānodrošina EIR tulkojums attiecīgās ES dalībvalsts valsts valodā vai valodā, kuru EIR saņemšanai attiecīgā ES dalībvalsts norādījusi ES Padomes Ģenerālsekretariātam.

Procesa virzītājs var vēlāk gan grozīt, gan atsaukt pieņemto EIR. Par šo lēmumu jāinformē attiecīgā kompetentā iestāde.

Iepriekš minētajā izņēmuma gadījumā, ja procesa virzītājs ir noteikts prokurors, tad darbības process notiek 3.2.3. sadaļā aprakstītajā kārtībā.

Savukārt, ja vienas vai vairāku ES dalībvalstu teritorijā nepieciešams veikt sakaru līdzekļu kontroli, bet nav nepieciešama attiecīgo ES dalībvalstu tehniskā palīdzība, procesa virzītājs nodrošina EIR pieņemšanu, secīgi izpildot iepriekš izklāstītos etapus, taču šajā procedūrā nav nepieciešama uzraugošā prokurora iesaiste EIR pārbaudē, izvērtēšanā un apstiprināšanā – šis etaps netiek īstenots.

### Esošā prakse un biznesa procesa apraksts Tiesās

EIR pieņemšanas process iztiesāšanas laikā sastāv no šādiem secīgiem etapiem:

1. **Sagatavošana**, **izvērtēšana, apstiprināšana** – ja nepieciešams veikt procesuālo darbību citas ES dalībvalsts teritorijā, tiesa, izvērtējusi tās nepieciešamību un samērīgumu attiecībā uz izmeklējamo noziedzīgo nodarījumu, sagatavo EIR, aizpildot īpašas formas dokumentu.
2. **Nosūtīšana ārvalstij -** attiecīgās ES dalībvalsts kompetentajai iestādei vai izpildes iestādei EIR nosūta:
* tiesa, ja tā var noskaidrot attiecīgo iestādi, izmantojot Eiropas Tiesiskās sadarbības tīkla mājaslapu; vai
* Tieslietu ministrija – gadījumos, kad tiesa nevar noskaidrot attiecīgo iestādi, kurai EIR ir adresējams.

EIR tulkojums attiecīgās ES dalībvalsts valsts valodā vai valodā, kuru EIR saņemšanai attiecīgā ES dalībvalsts norādījusi ES Padomes Ģenerālsekretariātam, jānodrošina vai nu Tiesu administrācijai, ja EIR nosūtīšanu ārvalstij veic tiesa, vai Tieslietu ministrijai, ja EIR nosūtīšanu ārvalstij veic Tieslietu ministrija.

### Esošā prakse un biznesa procesa apraksts Latvijas Republikas Prokuratūrā

Ja EIR ir sagatavots kriminālprocesa izmeklēšanas stadijā, prokurors nodrošina EIR pārbaudes un izvērtēšanas funkciju un Ģenerālprokuratūra pilda kompetentās iestādes funkciju, ja procesa virzītājs nav Valsts policijas, bet ir citas izmeklēšanas iestādes izmeklētājs.

Savukārt EIR pieņemšanas process kriminālvajāšanas laikā līdz lietas nodošanai tiesai sastāv no šādiem secīgiem etapiem:

1. **Sagatavošana**, **izvērtēšana, apstiprināšana un iesniegšana kompetentajā iestādē** - ja nepieciešams veikt procesuālo darbību citas ES dalībvalsts teritorijā, prokurors, izvērtējis tās nepieciešamību un samērīgumu attiecībā uz izmeklējamo noziedzīgo nodarījumu, sagatavo EIR, aizpildot īpašas formas dokumentu, apstiprina to un nosūta Ģenerālprokuratūrai.
2. **Nosūtīšana ārvalstij -** Ģenerālprokuratūra saņemto EIR nosūta attiecīgās ES dalībvalsts kompetentajai iestādei.

Ģenerālprokuratūrai jānodrošina EIR tulkojums attiecīgās ES dalībvalsts valsts valodā vai valodā, kuru EIR saņemšanai attiecīgā ES dalībvalsts norādījusi ES Padomes Ģenerālsekretariātam.

Prokurors var vēlāk gan grozīt, gan atsaukt pieņemto EIR. Par šo lēmumu jāinformē Ģenerālprokuratūra.

# E-pierādījumu sistēmas funkcionalitāte biznesa procesu kontekstā

## e-CODEX

Lai ES dalībvalstu starpā varētu veikt pierādījumu elektronisku nosūtīšanu pārrobežu lietās, ES dalībvalstu nacionālajā IT infrastruktūrā izmitināto E-pierādījumu platformu starpsavienojumam paredzēts izmantot drošu informācijas apmaiņas kanālu, kas izstrādāts e-CODEX projekta ietvaros.

E-CODEX ir tehnisks IT risinājums pārrobežu sadarbības nodrošināšanai tieslietu jomā, kas ļauj tās lietotājiem – tieslietu iestādēm, nozares praktiķiem un iedzīvotājiem – sūtīt un saņemt dokumentus, juridiskās veidlapas, pierādījumus un citu informāciju, izmantojot drošu kanālu.

E-CODEX darbojas kā decentralizēts piekļuves punktu tīkls, savstarpēji savienojot nacionālās un Eiropas IT sistēmas. Lai izveidotu e-CODEX piekļuves punktu, ir nepieciešama speciāla programmatūra. E-CODEX nav lietotne gala lietotājam.

E-CODEX ir izstrādājusi ES dalībvalstu grupa Vienotā digitālā tirgus izveides kontekstā, izmantojot ES finanšu instrumentus. E-CODEX ir izveidots ar mērķi rast standartizētus risinājumus tehnoloģiskās sadarbspējas nodrošināšanai un informācijas apmaiņai starp ES dalībvalstu tieslietu sektora IT sistēmām.

E-CODEX ir E-Pierādījumu platformas centrālais elements, kas nodrošina elektroniskās informācijas transporta infrastruktūru un ir priekšnoteikums tam, lai elektronisko pierādījumu informācijas apmaiņu starp ES dalībvalstu E-pierādījumu platformām būtu iespējama.

## ES Tiesu datu bāze

Lai nodrošinātu E-pierādījumu platformā īstenojamo iestāžu darbības procesu norisi atbilstoši KPL normās paredzētajai procesuālajai kārtībai un nacionālo atbildīgo iestāžu kompetencei, E-pierādījumu platformas ietvaros EIR un KSL ziņojumu aprite tiks organizēta atbilstoši ES Tiesu datu bāzē atspoguļotajai ES dalībvalstu iestāžu kompetenču sadalījumam. Šobrīd šī informācija ir pieejama Eiropas krimināltiesiskās sadarbības tīkla mājas lapā esošajā Tiesiskajā Atlantā (*Judical Atlas*). Tajā informācija ietverta, pamatojoties uz tiem informatīvajiem paziņojumiem par nacionālajām kompetentajām iestādēm, atbalstītajām valodām u.c., ko dalībvalstis iesniegušas ES Padomes Ģenerālsekretariātā, izpildot Direktīvā 2014/41/ES noteikto pienākumu par šādas informācijas sniegšanu.

Šo Tiesiskā Atlantā šobrīd esošo informāciju EK migrēs uz ES Tiesu datu bāzi, kas attiecībā uz kompetentajām iestādēm EIR un KSL apritē tiks integrēta E-pierādījumu platformā. Līdz ar to E-pierādījumu platformas ieviešanas laikā būtu nepieciešams veikt ES Tiesu datu bāzē pieejamās informācijas korektuma pārbaudi un, ja nepieciešams, precizējot to, lai nodrošinātu atbilstību esošajai situācijai. Pretējā gadījumā saglabājas risks, ka EIR un KSL aprites process platformas ietvaros nenotiek atbilstoši Latvijas nacionālo iestāžu kompetencei.

## Elektroniskā paraksta funkcionalitāte

E-pierādījumu platformas lietotājiem izmantošanai būs pieejama iespēja sagatavoto EIR parakstīt elektroniski. EIR parakstīšana ir obligāts sistēmas darbības process. Šo funkcionalitāti EK iecerējusi īstenot, E-pierādījumu platformā izmantojot jau esošo E-paraksta CEF digitālo pakalpojumu infrastruktūras (DSI) moduli. Dotā integrācija paredz elektroniskā paraksta pievienošanu PDF formāta dokumentam, kuru E-pierādījumu platforma izveido aizpildītas EIR formas rezultātā. Šī risinājuma darbībai nepieciešams nodrošināt, ka platformas lietotajiem ir pieejama *Adobe Reader* programmatūra, jo elektroniskais paraksts tiek pievienots, izmantojot minētas programmas Elektroniskā paraksta funkcionalitāti. Ievērojot to, ka paraksta pievienošanai būs nepieciešam lokāli uz lietotāja datora saglabāt attiecīgo PDF dokumentu ar aizpildīto EIR formu, E-pierādījumu platforma kontrolēs, ka parakstītais PDF dokuments, kas tiek augšupielādēts platformā, ir tas pats dokuments, kas iepriekš tika lejupielādēts no platformas pirms paraksta pievienošanas un parakstīšanas laikā nav ticis mainīts.

## Lietotāju lomas, lietotāju pārvaldība un autorizācija

E-pierādījumu platformas lietotāju lomas ir veidotas, ievērojot to īstenojamos darbības procesus EIR un KSL apritē:

* Autors – sagatavo EIR un KSL dokumentus
* Validators – pārbauda un apstiprina sagatavotos EIR un KSL projektus
* Nosūtītājs – paraksta un nosūta sagatavoto EIR un KSL dokumentu
* Piešķīrējs – saņem visu attiecīgajai kompetentajai iestādei adresētos EIR un KSL dokumentus un piešķir tos tālākam darbam savas iestādes ietvaros reģistrētam E-pierādījumu platformas lietotājam. Šādā veidā iespējams nodrošināt informācijas konfidencialitāti, pēc EIR vai KSL piešķiršanas dotā lieta kļūst pieejama vienīgi attiecīgajam platformas lietotajam.

Projekta turpmākas realizācijas ietvaros nacionālo kompetento iestāžu ekspertiem, kuri darbojas izveidotās nozares ekspertu darba grupas ietvarā, būs jāvienojas par iestāžu amatpersonu iedalījumu E-Pierādījumu platformā paredzētajās lietotāju lomās, kas atbilst to šobrīd faktiski veiktajām darbībām EIR un KSL procedūras ietvaros ārpus platformas.

EK ir informējusi, ka lietotāju kontu tehniskā pārvaldība tiks īstenota, izmantojot *keycloak* programmatūras risinājumu. Tā funkcionalitāte paredz integrācijas iespēju ar valstu esošajiem lietotāju kontu pārvaldības risinājumiem, līdz ar to E-pierādījumu platformas ieviešanas tehniskajā fāzē būtu jāvērtē, vai iespējams izveidot integrāciju starp *keycloak* un institūcijās izmantotajiem risinājumiem (piemēram, Microsoft Active Directory).

# Starptautiskās pieredzes un labās prakses apkopojums

Esošās prakses ES valstīs analīze ļauj secināt, ka starptautiskā tiesiskās sadarbības efektivitātes uzlabošanas iespējas ir atkarīgas no digitālo rīku pieejamības informācijas apmaiņas tehniskai nodrošināšanai un elektroniskā paraksta pielietojuma, tādējādi piešķirot apmainītajai informācijai juridisko spēku un apliecinot izcelsmes autentiskumu, kas ir nepieciešams, lai dotā informācija būtu tālāk izmantojama tiesvedības procesos. Gan ES institūcijas, gan ES dalībvalstis atbalsta digitālo rīku ieviešanu ES tiesību instrumentu darbības nodrošināšanā, tāpat arī elektroniskā paraksts tieslietu jomā gūst arvien plašāku pielietojumu. Līdz ar to var secināt, ka ES procedūru digitalizācijai starptautiskās tiesiskās sadarbības ietvarā ir liels potenciāls un nākotnē tā varētu piedzīvot strauju attīstību.

Eiropas Parlamenta un Padomes 2014. gada 3. aprīļa direktīva 2014/41/ES par Eiropas izmeklēšanas rīkojumu krimināllietās ir ieviesta visu ES dalībvalstu, uz kurām tā attiecas, nacionālajos tiesību aktos. Līdz ar to visās ES dalībvalstīs ir stājusies spēkā nepieciešamā tiesiskā bāze, kas nodrošina juridisko pamatu EIR informācijas apritei.

Atsevišķas dalībvalstis, saredzot ieguvumus EIR informācijas aprites organizēšanā elektroniskās veidā, jau pirms EK iniciatīvas par vienotas E-pierādījumu platformas ieviešanu, ir izstrādājušas un ieviesušas pašu veidotus tehniskos risinājumus EIR elektroniskai apritei divpusēju pilotprojektu veidā.

Visās valstīs ir uzsāktas aktivitātes, kas vērstas uz E-pierādījumu platformas ieviešanu. Tomēr atšķirīga ir ieviešanas stratēģija:

* Procesu nodrošināšana vienīgi EK dotā references risinājuma ietvarā;
* Procesu nodrošināšana savā IS, kurā integrēts EK references risinājums;
* Procesu nodrošināšana sākotnēji EK dotā references risinājuma ietvarā, bet vēlāk - savā IS, kurā integrēts EK references risinājums.

Pakāpeniskas integrācijas modelis ļauj salīdzinoši operatīvi uzsākt elektronisko rīku izmantošanu EIR apritē, un vēlāk, kad jaunizveidotie informācijas apmaiņas kanāli ir pierādījuši sevi stabilā darbībā, integrēt tos praktiķu izmantotajās nacionālajās informācijas sistēmās, tādejādi nodrošinot tiesiskās informācijas procesu darbību un tiesvedības materiālu pieejamību vienotās nacionālas informācijas sistēmas ietvarā.

Sagaidāms, ka lielākajā daļā ES dalībvalstu EIR un KSL aprite E-pierādījumu sistēmā būs ieviesta līdz 2020. gada beigām. No valstu sniegtās informācijas EXEC projekta ekspertu darba grupas ietvarā izriet, ka nacionālo ieviešanu lielā daļā valstu tiek plānots realizēt pilotprojekta veidā, proti, sistēmas darbības procesus sākotnēji attiecinot un sistēmai pieslēdzot vienu pilot-iestādi, attiecīgi lietotāju loku paplašinot sistēmas ekspluatācijas laikā pakāpeniski.

# Rekomendācijas E-pierādījumu sistēmas ieviešanai latvijā

1. Ievērojot ES tieslietu jomas attīstības tendences digitālo risinājumu ieviešanas un praktiskas pielietošanas virzienā, lai ar ES tiesību instrumentiem izveidotā vienotā tieslietu telpa funkcionētu efektīvāk, ieviešot E-pierādījumu platformu un plānojot nepieciešamo infrastruktūru, jāņem vērā, ka E-pierādījumu platformu nākotnē potenciāli varētu papildināt arī citi dotā tehniskā risinājuma izmantošanas scenāriji, piemēram,
* **Eiropas apcietināšanas orderis (EAO)**

EAO ir ES dalībvalsts tiesu iestādes lūgums apcietināt kādu personu citā ES dalībvalstī un nodot šo personu kriminālvajāšanai vai izpildīt brīvības atņemšanas sodu vai aizturēšanas rīkojumu, ko izdevusi valsts, kuras iestāde izsaka lūgumu. Šā mehānisma pamatā ir tiesas nolēmumu savstarpējas atzīšanas princips. To piemēro visās ES dalībvalstīs. Tas tiek īstenots, izmantojot tiešu saziņu starp tiesu iestādēm

* **Sadarbība starp dalībvalstu tiesām pierādījumu iegūšanā civillietās un komerclietās**

Šobrīd sagatavošanā ir priekšlikumi, kas paredz izdarīt grozījumus Regulā 1206/2001, lai izveidotu ES mēroga sistēmu tiešai, drošai un ātrai pierādījumu iegūšanas pieprasījumu nosūtīšanai, izmantojot digitalizācijas priekšrocības, kā arī nodrošinot biežāku videokonferenču pielietojumu pierādījumu iegūšanai.

1. Lai izpildītu Kriminālprocesa likumā noteikto prasību pēc krimināltiesiskās sadarbības lūguma rakstveida formas, nepieciešams nodrošināt Latvijas kompetento iestāžu amatpersonām, kas būs E-pierādījumu platformas lietotāji, iespēju apliecināt sistēmas ietvaros nosūtāmās informācijas autentiskumu. Jānodrošina, ka sistēmas lietotājiem ir izveidots drošs e-paraksts un to datorizētā darbavieta ir atbilstoši sagatavota e-paraksta funkcionalitātes izmantošanai. Tā kā noteiktas formas dokumenti ietver prasību pēc iestādes zīmoga izmantošanas un elektroniskais dokuments tiek sagatavots, izpildot amata pienākumus, un nodrošinot informācijas apriti starp kompetentajām iestādēm, nepieciešams elektronisko dokumentu (lūguma formu) iezīmēt arī ar laika zīmogu. E-pierādījumu platformas e-paraksta funkcionalitātes darbības nodrošināšanai uz platformas lietotāju darbstacijām jābūt uzstādītai *Adobe Reader* programmatūrai.
2. Atbilstoši Latvijas nacionālajam tiesiskajam regulējumam E-pierādījumu platformā šādām Latvijas kompetentajām iestādēm atbilstoši to lomai attiecīgajā kriminālprocesuālajā stadijā jānodrošina
* EIR saņemšana:
	+ Ģenerālprokuratūrai;
	+ Valsts policijai;
	+ Tieslietu ministrijai.
* EIR nosūtīšana:
	+ Ģenerālprokuratūrai;
	+ Valsts policijai;
	+ Tiesu iestādēm;
	+ Tieslietu ministrijai.
1. Lai nodrošinātu optimālu un racionālu EIR apritē iesaistīto iestāžu darbības procesu organizēšanu, rekomendējam nodrošināt EIR formu aizpildīšanu (sagatavošanu pieņemšanai) un apstiprināšanu šādām iestāžu amatpersonām (procesa virzītājiem) atbilstoši to kompetencei:
* Izmeklētājiem Valsts policijā, Drošības policijā, Valsts ieņēmumu dienestā, Korupcijas novēršanas un apkarošanas birojā, Valsts robežsardzē, Iekšējās drošības birojā;
* Prokuroriem;
* Tiesu iestāžu amatpersonām.

Piekļuves nodrošināšana E-pierādījumu platformai minētajām amatpersonām ļaus tām patstāvīgi veikt EIR un KSL formu aizpildīšanu sistēmā kriminālprocesuālo darbību veikšanai. Šāds risinājums ir saistāms ar šobrīd aktuālo konceptuālo lēmumu par virzību uz decentralizāciju KPL ietvarā. Pretējā gadījumā EIR un KSL procedūru elektronisku varēs nodrošināt tikai daļēji, proti, līdz nacionālās kompetentās iestādes līmenim.

1. Ievērojot par valsts informācijas sistēmu darbību integrētas valsts informācijas sistēmas ietvaros koordināciju atbildīgās Vides aizsardzības un reģionālās attīstības ministrijas ekspertu viedokli un to, ka E-pierādījumu platformas risinājums tikai daļēji atbilst valsts informācijas sistēmas definīcijai, tās izveidošana valsts informācijas sistēmas statusā un attiecīgi reģistrēšana Valsts informāciju sistēmas reģistrā nav obligāta.
2. Lai nodrošinātu E-pierādījumu platformas darbību atbilstoši tas izveides mērķiem un uzdevumiem, nepieciešams paredzēt sistēmas uzturēšanu gadskārtējā valsts budžeta līdzekļu ietvaros. Attiecīga budžeta pieprasījuma sagatavošanu jāorganizē, ievērojot, ka E-pierādījumu platformas lietotāji ir arī gan Iekšlietu ministrijas, gan Ģenerālprokuratūras resorā.
3. Lai ievērotu informācijas un komunikācijas tehnoloģiju resursu pārvaldības labās prakses principus, rekomendējam pieņemt un ieviest IT drošības noteikumu komplektu (Sistēmas drošības politiku, Sistēmas darbības atjaunošanas plānu, Risku plānu u.c.) analoģiskā apmērā, kā tas būtu attiecināms uz Valsts informācijas sistēmu.
4. Lai palīdzētu E-pierādījumu platformas lietotājiem rast risinājumus problēmsituācijās, kas saistītas ar sistēmas lietošanu un parasti jo īpaši aktuālas ir tieši jaunu IT risinājumu ieviešanas sākumposmā, rosinām apsvērt iespēju izveidot centralizētu lietotāju atbalstu vai atbalsta punktus kompetentajās iestādēs. Lietotāja atbalsta sistēmas izveidi nacionālā līmenī rekomendē nodrošināt arī EK.
5. Lai atvieglotu darba uzsākšanu jaunajiem E-pierādījumu platformas lietotājiem, iepazīstinot tos ar sistēmas funkcionalitātēm un sistēmas ietvaros īstenotajiem iestāžu darbības procesiem, nepieciešams nodrošināt, ka apmācību ietvaros sagatavotie materiāli, t.sk. apmācību video, tiek apkopoti un padarīti pieejami vienuviet elektroniski atkārtotai izmantošanai.
6. Jārēķinās ar to, ka, ja E-pierādījumu platformas ietvarā nodrošina visaptverošu EIR un KSL dokumentu apriti, kā sistēmas lietotājus nosakot visas nacionālās kompetentās iestādes un vienlaikus paredz lietotāju tiesību piešķiršanu arī visiem procesa virzītājiem, E-pierādījumu platformas lietotāju loks būs ievērojams (ap 3000 lietotāju). Tas var radīt problēmas nodrošināt kvalitatīvu lietotāju atbalstu un nodrošināt operatīvu piekļuves tiesību pārvaldību. Tāpēc ierosinām izvērtēt iespēju E-pierādījumu platformu sākotnēji ieviest pilotprojekta režīmā ar kādu no iestādēm, vēlāk pakāpeniski un secīgi sistēmas lietotāju loku paplašinot. Par pilotprojekta iestādes izvēli būtu jāvienojas ar procesā iesaistītajām iestādēm.
7. Ka alternatīva 10. punktā izvirzītajam priekšlikumam minams centralizēts E-pierādījumu platformas ieviešanas modelis, kad piekļuve tiek nodrošināta vienīgi nacionālajām kompetentajām iestādēm – provizoriski – pa 10 lietotajiem Valsts policijā un Ģenerālprokuratūrā, kā arī pārstāvjiem Tieslietu ministrijā un tiesās. Šādas pieejas negatīvā iezīme – nepieciešamība kompetentajā iestādē dublēt procesa virzītāja ārpus sistēmas sagatavoto EIR vai KSL dokumentu, lai to ievietotu E-pierādījumu platformā. Ieviešanā iespējams izvelēties arī divpakāpju stratēģiju, proti, E-pierādījumu sistēmas lietojumu sākotnēji ieviest vienīgi kompetentajām iestādēm, bet vēlāk līdz ar sistēmas integrāciju E-lietas informācijas sistēmā pāriet uz decentralizēto lietojumu, kur sistēmas lietotāji ir arī visi procesa virzītāji.
8. E-pierādījumu platformas ieviešanas laikā būtu nepieciešams veikt ES Tiesu datu bāzē pieejamās informācijas korektuma pārbaudi un, ja nepieciešams, precizējot to, lai nodrošinātu atbilstību esošajai situācijai, proti, KPL ietvaros noteiktajam sadalījumam. Pretējā gadījumā saglabājas risks, ka EIR un KSL aprites process platformas ietvaros nenotiek atbilstoši Latvijas nacionālo iestāžu kompetencei.

# priekšlikumi Normatīvo aktu izstrādei un grozījumiem

1. Ievērojot to, ka KPL nereglamentē EIR un KSL dokumentu apmaiņas formu starp ES dalībvalstu kompetentajām iestādēm, bet noteic vienīgi prasību pēc starptautiskās sadarbības lūguma izteikšanu rakstveidā, ko iespējams izpildīt, piemērojot Elektronisko dokumentu likuma regulējumu par droša elektroniskā paraksta un laika zīmoga lietojumu, esošais nacionālais tiesiskais regulējums nerada šķēršļus E-pierādījumu platformas ieviešanā un izmantošanā atbilstoši tās mērķim. Tāpēc izmaiņas esošajā regulējumā nav nepieciešamas. E-pierādījumu platforma ir izmantojama kā alternatīvs elektronisks kanāls un papildina līdz šīm izmantotās informācijas apmaiņas formas EIR un KSL apritē.
2. Ievērojot to, ka E-pierādījumu platformas funkcionalitāte paredzēs iespēju automatizēti noteikt ES dalībvalsts kompetento iestādi, kurai adresējams attiecīgais EIR vai KSL dokuments, tiesiskais regulējums, kas KPL 887.3 panta otrajā daļā paredz noteiktu kārtību, kādā tiesa noskaidro tās ES dalībvalsts kompetento vai izpildes iestādi, kurai adresēts EIR, proti, izmanto Eiropas Tiesiskās sadarbības tīkla mājaslapu, šāds regulējums perspektīvā nākotnē varētu zaudēt aktualitāti. Līdz ar E-pierādījumu platformas pilnīgu ieviešanu visās ES dalībvalstīs sagaidāms, ka aktualitāti zaudēs arī iepriekš minētā KPL panta trešajā daļā ietvertais risinājums, kas paredz Tieslietu ministrijas iesaisti EIR nosūtīšanā tajos gadījumos, kad tiesa nevar noskaidrot ES dalībvalsts kompetento vai izpildes iestādi.

# Citi priekšlikumi (izrietoši no darba grupām)

Dotie priekšlikumi izriet no Projekta “E-pierādījumu platformas izstrāde” ietvaros izveidotās nozares ekspertu darba grupas sanāksmēs (22.10.2019. prot. Nr.1; 07.11.2019. prot. Nr.2) izteiktajiem viedokļiem. Vadības grupā piedalās Latvijas kompetento iestāžu eksperti starptautiskās krimināltiesiskās sadarbības jautājumos.

1. Kompetento iestāžu eksperti uztur prasība par ieceres realizāciju attiecībā uz E-pierādījumu platformas risinājumu nākotnē integrēt E-lietas informācijas sistēmā, jo praktiķiem ir apgrūtināti strādāt ar vairākām dažādām informācijas sistēmām un katrā no tām atsevišķi veikt datu ievadi – tas prasa ievērojamus resursus. Tā, kā sistēmas informācijas aprite skar arī izmeklēšanas posmu, IeM Informācijas centrs norādīja uz sistēmas procesu sasaistes nepieciešamību ar Kriminālprocesa informācijas sistēmu (KRASS). Līdz ar E-pierādījumu platformas integrāciju E-lietas informācijas sistēmā būtu jāvērtē arī tas, kādā apjomā tajā lietderīgi integrēt arī Starptautiskās krimināltiesiskās sadarbības lūgumu informācijas sistēmu.
2. E-pierādījumu platformas mērķis ir uzlabot informācijas apmaiņas operativitāti krimināltiesiskajā sadarbībā starp ES dalībvalstīm. Līdz ar to sistēmu arī būtu vēlams izmantot atbilstoši tās mērķim, proti, tādu pierādījumu apmaiņai, kur elektroniskais informācijas formāts sevi attaisno, piemēram, banku kontu izdruku nosūtīšanai, mobilo sakaru informācijas apmaiņai, kur dokumentu apjomi ir lieli un nav nepieciešams paraksts u.tml. Sevišķi liela izmēra datu, piemēram, apjomīgu audio, video materiālu vai datora cietā diska satura dublikāta u.tml., apmaiņai racionāli ir izmantot citus alternatīvus informācijas apmaiņas kanālus ārpus E-pierādījumu platformas. Tāpat arī sistēmas izmantošana nebūs iespējama lietisko pierādījumu, arī paraugu ņemšanu, kratīšanas rezultātus un pavadošo dokumentu pārsūtīšanai, kā arī pratināšanas dokumentus, jo uz tiem ir nepieciešams cilvēka paraksts, kas nozīmē, ka ir nepieciešams dokumenta oriģināls. Tomēr arī šajos gadījumos EIR vai KSL formu aizpildīšanu būs iespējams veikt E-pierādījumu platformā un aizpildīto formu saglabājot izdrukāšanai papīra formātā.
3. Attiecībā uz E-pierādījumu apmaiņas sistēmas ieviešanu ir būtiski apzināt un saprast informācijas drošības riskus (ievērojot kriminālprocesuālā noslēpuma principu un konfidencialitāti izmeklēšanas procesa laikā), nodrošinot tādu risinājumu, lai sistēmas lietotājiem nebūtu pieejama tā informācija, kuru sagatavojuši citi sistēmas lietotāji, tajā skaitā arī vienas iestādes ietvaros. Šī prasība ir pamatota ar KPL normās iestrādāto principu par izmeklēšanas noslēpuma aizsardzību kriminālprocesā.
1. Kriminālprocesa likums - <https://likumi.lv/ta/id/107820-kriminalprocesa-likums> [↑](#footnote-ref-2)
2. Ministru kabineta 2008. gada 17. marta noteikumi Nr. 176 "Noteikumi par īpaša dokumenta formu un saturu krimināltiesiskajā sadarbībā ar Eiropas Savienības dalībvalstīm" - <https://likumi.lv/ta/id/172708-noteikumi-par-ipasa-dokumenta-formu-un-saturu-kriminaltiesiskaja-sadarbiba-ar-eiropas-savienibas-dalibvalstim> [↑](#footnote-ref-3)
3. Eiropas Parlamenta un Padomes Direktīva 2014/41/ES (2014. gada 3. aprīlis) par Eiropas izmeklēšanas rīkojumu krimināllietās <https://eur-lex.europa.eu/eli/dir/2014/41/oj/?locale=LV> [↑](#footnote-ref-4)
4. Ministru kabineta 2013. gada 8. oktobra noteikumi Nr. 1045 "Starptautiskās krimināltiesiskās sadarbības lūgumu informācijas sistēmas noteikumi" <https://likumi.lv/ta/id/260775-starptautiskas-kriminaltiesiskas-sadarbibas-lugumu-informacijas-sistemas-noteikumi> [↑](#footnote-ref-5)
5. 2018.gada 13.novembra Latvijas Republikas Ministru kabineta sēdes protokols Nr.52 <http://tap.mk.gov.lv/mk/mksedes/saraksts/protokols/?protokols=2018-11-13> [↑](#footnote-ref-6)
6. Valsts informācijas sistēmu likums - <https://likumi.lv/ta/id/62324-valsts-informacijas-sistemu-likums> [↑](#footnote-ref-7)
7. Par Konvenciju par Eiropas Savienības dalībvalstu savstarpēju palīdzību krimināllietās, ko Padome pieņēmusi saskaņā ar Līguma par Eiropas Savienību 34.pantu, Padomes Deklarāciju par Konvencijas 10.panta devīto daļu, Apvienotās Karalistes deklarāciju par Konvencijas 20.pantu un Konvencijas Protokolu, ko Padome pieņēmusi saskaņā ar Līguma par Eiropas Savienību 34.pantu <https://likumi.lv/ta/id/88043-par-konvenciju-par-eiropas-savienibas-dalibvalstu-savstarpeju-palidzibu-kriminallietas-ko-padome-pienemusi-saskana-ar-liguma> [↑](#footnote-ref-8)
8. 2016. gada 9. jūnijā Eiropas Savienības Padomē pieņemtie secinājumi par krimināljustīcijas uzlabošanu kibertelpā - <http://data.consilium.europa.eu/doc/document/ST-10007-2016-INIT/lv/pdf> [↑](#footnote-ref-9)
9. Eiropas Parlamenta un Padomes Regula (ES) Nr. 910/2014 (2014. gada 23. jūlijs) par elektronisko identifikāciju un uzticamības pakalpojumiem elektronisko darījumu veikšanai iekšējā tirgū un ar ko atceļ Direktīvu 1999/93/EK - <https://eur-lex.europa.eu/eli/reg/2014/910/oj/?locale=LV> [↑](#footnote-ref-10)
10. Elektronisko dokumentu likums - <https://likumi.lv/ta/id/68521-elektronisko-dokumentu-likums> [↑](#footnote-ref-11)
11. *Teksts vācu valodā* “Bundesgesetz, mit dem das Bundesgesetz über die justizielle Zusammenarbeit in Strafsachen mit den Mitgliedstaaten der Europäischen Union, die Strafprozeßordnung 1975 und das Bundesgesetz über die Zusammenarbeit in Finanzstrafsachen mit den Mitgliedstaaten der Europäischen Union geändert werden”. [↑](#footnote-ref-12)
12. *Teksts holandiešu valodā* “Wet van 31 mei 2017 tot wijziging van het Wetboek van Strafvordering ter implementatie van de richtlijn 2014/41/EU van het Europees Parlement en de Raad van 3 april 2014 betreffende het Europees onderzoeksbevel in strafzaken (implementatie richtlijn Europees onderzoeksbevel); Besluit van 14 juni 2017 tot vaststelling van het tijdstip van inwerkingtreding van de Wet van 31 mei 2017 tot wijziging van het Wetboek van Strafvordering ter implementatie van de richtlijn 2014/41/EU van het Europees Parlement en de Raad van 3 april 2014 betreffende het Europees onderzoeksbevel in strafzaken (implementatie richtlijn Europees onderzoeksbevel)”. [↑](#footnote-ref-13)
13. *Teksts somu valodā* “Laki rikosasioita koskevaa eurooppalaista tutkintamääräystä koskevan direktiivin täytäntöönpanosta/Lag om genomförande av direktivet om en europeisk utredningsorder på det straffrättsliga området (430/2017) 28/06/2017; Laki eurooppalaisesta todisteiden luovuttamismääräyksestä esineiden, asiakirjojen ja tietojen hankkimiseksi rikosasian käsittelyä varten tehdyn puitepäätöksen lainsäädännön alaan kuuluvien säännösten kansallisesta täytäntöönpanosta ja puitepäätöksen soveltamisesta annetun lain kumoamisesta/Lag om upphävande av lagen om det nationella genomförandet av de bestämmelser som hör till området för lagstiftningen i rambeslutet om en europeisk bevisinhämtningsorder för att inhämta föremål, handlingar eller uppgifter som ska användas i straffrättsliga förfaranden och om tillämpning av rambeslutet (431/2017) 28/6/2017; Laki kansainvälisestä oikeusavusta rikosasioissa annetun lain 1 §:n muuttamisesta/Lag om ändring av 1 § i lagen om internationell rättshjälp i straffrättsliga ärenden (432/2017) 28/06/2017; Laki omaisuuden ja todistusaineiston jäädyttämistä koskevien päätösten täytäntöönpanosta Euroopan unionissa annetun lain muuttamisesta/Lag om ändring av lagen om verkställighet i Europeiska unionen av frysningsbeslut av egendom eller bevismaterial (433/2017) 28/06/2017); Laki pakkokeinolain 7 luvun 21 §:n muuttamisesta/Lag om ändring av 7 kap. 21 § i tvångsmedelslagen (434/2017) 28/06/2017; Laki vapautensa menettäneen henkilön väliaikaisesta siirtämisestä todistelutarkoituksessa rikosasioissa annetun lain 2 §:n muuttamisesta/Lag om ändring av 2 § i lagen om tillfälligt överförande av frihetsberövade personer i bevissyfte i brottmål (435/2017) 28/06/2017).” [↑](#footnote-ref-14)